text: Politikere smider Koldings kommunaldirektør ud efter syv måneder
  09 januar 2017 kl. 12.33
  Kommunaldirektøren i Kolding Kommune, Henrik Beyer, er mandag blevet fritaget for sit arbejde. Han har siddet i stillingen de sidste syv måneder, men nu har økonomiudvalget sat en stopper for samarbejdet.
  Kommunaldirektør i Kolding Kommune, Henrik Beyer, er mandag fritaget for sit arbejde foreløbigt. Kommunens økonomiudvalg vil ophøre samarbejdet og har derfor indstillet deres ønske til byrået. 
  Beslutningen grunder i uenigheder mellem økonomiudvalget og kommunaldirektøren.
  Jørn Pedersen (V), borgmester Kolding Kommune: "Vi ser forskelligt på udviklingen i kommunen."
  - Vi ser forskelligt på udviklingen i kommunen, siger borgmester, Jørn Pedersen (V) til TV SYD.
  Økonomiudvalget indleder nu forhandling med kommunaldirektørens faglige organisation om vilkårene for hans fratræden.
  Byrådet vil tage endelig stilling til vilkårene for samarbejdets ophør på det næste byrådsmøde i slutningen af januar. 
  - Det er en personsag, så jeg kan ikke sige mere, før byrådet har afgjort sagen, siger Jørn Pedersen.
  By- og udviklingsdirektør Thomas Boe vil fungere som kommunaldirektør, mens Henrik Beyer er fritaget for sit arbejde.
  